b"\n_START_ARTICLE_\nLl\xc3\xa0ntia\n_START_PARAGRAPH_\nUna ll\xc3\xa0ntia \xc3\xa9s un llum amb un dip\xc3\xb2sit que cont\xc3\xa9 l\xc3\xadquid combustible i un bec per al ble. Les ll\xc3\xa0nties tenen un origen molt antic i s\xc3\xb3n sovint un objecte dom\xc3\xa8stic molt abundant en les excavacions arqueol\xc3\xb2giques. Amb formes molt diferents i variades eren molt utilitzades en gaireb\xc3\xa9 totes les cultures. Es fabricaven a partir de materials incombustibles, com terrissa, pedra o metalls, com el bronze o el llaut\xc3\xb3. Algunes eren per penjar del sostre o d'una biga i d'altres es col\xc2\xb7locaven damunt d'un objecte anomenat llantier. _NEWLINE_Hi ha tamb\xc3\xa9 ll\xc3\xa0nties amb formes d'animals o humanes. La majoria eren d'\xc3\xbas dom\xc3\xa8stic, per\xc3\xb2 algunes ll\xc3\xa0nties tenien un \xc3\xbas votiu com a ofrena o exvot als temples._NEWLINE_Els l\xc3\xadquids m\xc3\xa9s utilitzats com a combustible eren diferents tipus d'olis o greixos. Actualment s'utilitza preferentment el queros\xc3\xa8. El ble \xc3\xa9s normalment de fibres de cot\xc3\xb3.\n_START_SECTION_\nCerim\xc3\xb2nies\n_START_PARAGRAPH_\nA l'\xc3\x8dndia la ll\xc3\xa0ntia encara es fa servir com a instrument d'\xc3\xbas cerimonial de la llum. Moltes ll\xc3\xa0nties de petites dimensions s'utilitzen encara a les cerim\xc3\xb2nies religioses del Divali o D\xc4\xabp\xc4\x81vali amb un significar religi\xc3\xb3s i espiritual. Aquestes ll\xc3\xa0nties s\xc3\xb3n normalment de terrissa i de formes molt senzilles.\n_START_SECTION_\nLiteratura\n_START_PARAGRAPH_\n\xc3\x89s molt coneguda la llegenda d'Alad\xc3\xad i la ll\xc3\xa0ntia meravellosa, on el geni que surt de la ll\xc3\xa0ntia t\xc3\xa9 un paper central."